श्रीनगर में शहीद जवान मोजाहिद की याद में मंगलवार की शाम पीरो में निकाले गये कैंडल मार्च में जनसैलाब उमड़ पड़ा। मार्च में दोनों समुदायों के जनप्रतिनिधियों से लेकर सभी वर्गों के लोगों की भागीदारी रही। मार्च के दौरान वीर मोजाहिद अमर रहे, पाकिस्तान मुर्दाबाद, हिन्दुस्तान जिन्दाबाद और एक के बदले दस मारो... जैसे कई देशभक्ति से ओत-प्रोत के नारे लगाये जा रहे थे। मार्च में शामिल लोगों के चेहरे पर पाकिस्तान के प्रति गुस्सा और आक्रोश स्पष्ट झलक रहा था। मार्च की शुरुआत आरा रोड में गांधी चौक से हुई और पीरो के विभिन्न मार्गों के परिभ्रमण के उपरांत पुन: गांधी चौक पर मार्च का समापन हुआ।